15/04/2019 | Administración LocalProvincial
Deputación Provincial da Coruña
Servizo de Planificación e Xestión de Recursos Humanos. Sección de Planificación de Recursos Humanos
Convocatoria do proceso selectivo para elaborar unha lista de persoal temporal para postos de administrador

ANUNCIO Resolución 13027/2019 do 11/04/2019 pola que convoca o proceso selectivo para elaborar unha lista de persoal funcionario interino e/ou laboral temporal para postos de administrador Por resolución número 13027 do 11 de abril de 2019, que se transcribe a continuación, o presidente da Deputación Provincial da Coruña, D. Iulian Adrian Toledo Delso, resolveu convocar o proceso selectivo para elaborar unha lista de persoal temporal para postos de administrador (subgrupo A1): “Visto o expediente relativo á convocatoria do procedemento para elaborar unha lista de aspirantes para a selección de persoal funcionario interino e/ou persoal laboral temporal para o posto de administrador (subgrupo A1) de administración especial no que se acreditan os seguintes I.–ANTECEDENTES I.1.–Non existindo lista de persoal temporal para postos de administrador, de administración especial (A1), é preciso convocar un proceso selectivo do que resulte unha lista para a cobertura interina destes postos, cando non sexa posible o seu desempeño por funcionarios de carreira. I.2.–O procedemento vixente nesta Deputación para a selección de persoal temporal está contido no Regulamento aprobado ao efecto, que establece o procedemento de elaboración das listas de aspirantes correspondentes, de conformidade coas bases que rexerán a convocatoria pública de cada proceso selectivo. II.–FUNDAMENTOS DE DEREITO O Regulamento da selección de persoal funcionario interino e laboral temporal desta Deputación (BOP núm.151, do 2 de xullo de 2008), en canto se refire ao procedemento para a selección mediante o sistema de listas. De conformidade coa normativa citada e demais concordante e de aplicación e ao abeiro do artigo 34 da Lei 7/1985, do 2 de abril, de bases de réxime local, RESOLVO: Convocar un proceso selectivo para elaborar unha lista de persoal temporal para posibles nomeamentos como persoal funcionario interino e/ou contratacións laborais temporais para postos de administrador (subgrupo A1), que se rexerá polas Bases aprobadas ao efecto pola Xunta de Goberno do 5 de abril de 2019. Para inscribirse neste proceso selectivo é preciso o pago dunha taxa por dereitos de exame de 10 euros, de acordo co establecido na Ordenanza Fiscal n.º 3 da Deputación da Coruña. Bases para elaborar unha lista para a selección de persoal funcionario interino e/ou laboral temporal, para posibles nomeamentos e/ou contratacións laborais temporais, para postos de Administrador/a do Fogar Infantil Emilio Romay (A1) e dispoñer a súa publicación no Boletín Oficial da Provincia: O obxecto deste proceso selectivo é a elaboración dunha lista de persoal temporal para postos de Administrador do Fogar Infantil Emilio Romay, cando por razóns de necesidade e urxencia non poidan ser cubertos con funcionarios de carreira.1. Requisitos das persoas aspirantes.1.1. Para ser admitidas ao proceso selectivo as persoas aspirantes deberán reunir os seguintes requisitos: a) Ter a nacionalidade española ou ter a nacionalidade doutro Estado membro da Unión Europea ou de calquera outro dos Estados aos cales, en virtude dos tratados internacionais realizados pola Unión Europea e ratificados por España, sexa de aplicación a libre circulación de traballadores e traballadoras. Tamén poderán participar as persoas, calquera que sexa a súa nacionalidade, descendentes de persoas que posúan a nacionalidade española ou doutros Estados membros da Unión Europea, sempre que sexan menores de vinte e un anos ou maiores da devandita idade dependentes. Tamén poderán participar as persoas, calquera que sexa a súa nacionalidade, que sexan cónxuxes de persoas que posúan a nacionalidade española ou doutros Estados membros da Unión Europea, sempre que non estean separadas de dereito. Así mesmo, poderán participar as persoas, calquera que sexa a súa nacionalidade, descendentes do cónxuxe non separado/a de dereito de persoas que posúan a nacionalidade española ou doutros Estados membros da Unión Europea, sempre que sexan menores de vinte e un anos ou maiores da devandita idade dependentes. b) Posuír capacidade funcional para o desempeño das tarefas do posto. c) Ter feitos os dezaseis anos e non exceder, no seu caso, a idade máxima de xubilación forzosa. c) Non ter sido separado/a, mediante expediente disciplinario, do servizo de ningunha Administración pública ou dos órganos constitucionais ou estatutarios das comunidades autónomas, nin atoparse na situación de inhabilitación absoluta ou especial para o desempeño de empregos ou cargos públicos por resolución xudicial, cando se trate de acceder ao corpo ou escala de persoal funcionario do cal a persoa foi separada ou inhabilitada. No caso de nacionais doutros estados, non estar inhabilitado/a ou en situación equivalente, nin ter sido sometido a sanción disciplinaria ou equivalente que impida no Estado de procedencia o acceso ao emprego público nos termos anteriores. d) Estar en posesión dalgún dos seguintes títulos: – Grao ou licenciatura en CC. Económicas, Empresariais, Dereito, Relacións laborais, Ciencias do traballo, Ciencias políticas e da administración, Administración e Dirección de empresas, Dirección e xestión pública, Psicoloxía ou Socioloxía.1.2. Todos os requisitos establecidos na base 1.1. deberán posuírse no día da finalización do prazo de presentación de solicitudes, manterse durante todo o proceso de selección e acreditar o seu cumprimento como requisito previo imprescindible para poder ser nomeado, no seu caso, funcionario interino.2. Solicitudes e prazo de presentación.2.1. As persoas interesadas en participar no proceso selectivo deberán achegar a súa solicitude debidamente cuberta durante o prazo de vinte días naturais contados a partir do seguinte ao da publicación do anuncio da convocatoria no BOP no modelo oficial que figura ao final destas bases e que tamén se facilitará por esta Deputación Provincial, no Rexistro Xeral, no Servizo de Planificación e Xestión de Recursos Humanos e na seguinte páxina web: https://www.dacoruna. gal/recursos-humanos/documentos As ditas solicitudes dirixiranse ao Presidente da Deputación Provincial da Coruña e presentaranse no Rexistro Xeral da Deputación ou por calquera das formas establecidas no artigo 16 da Lei 39/2015 de 1 de outubro do procedemento administrativo común das administracións públicas. As solicitudes deberán ir acompañadas da seguinte documentación:  Copia simple do Documento Nacional de Identidade.  Copia simple do documento que acredite a titulación universitaria requirida: Licenciatura ou grao.  Copia simple do certificado que acredite ter obtido o Celga 4 de galego ou ter superado o curso de perfeccionamento. De acordo co disposto na Ordenanza do Uso da Lingua Galega na Deputación da Coruña, publicada no BOP 186 de 29 de setembro de 2017, os aspirantes que desexen o texto das probas en lingua castelán deberán facelo constar na casilla habilitada na instancia. De non ser así, os cuestionarios das probas selectivas distribuiranse por defecto en galego. As persoas aspirantes cun grao de discapacidade igual ou superior ao 33% deberán indicalo expresamente na solicitude e especificar o grao de discapacidade recoñecido polo órgano competente. Poderán solicitar as posibles adaptacións de tempo e/ou medios para a realización do exercicios en que esta adaptación sexa necesaria. A non presentación da solicitude en tempo e forma suporá a exclusión da persoa aspirante.3. Admisión de aspirantes. Rematado o prazo de presentación de solicitudes, a Presidencia da Corporación declarará aprobadas as relacións de persoas admitidas e excluídas, que se publicará no Boletín Oficial da Provincia, establecéndose un prazo de dez días a efectos de reclamacións. Aqueles que no prazo sinalado non subsanen os defectos xustificando o seu dereito a ser admitidos, serán definitivamente excluídos do proceso selectivo. Os errores na consignación de datos persoais rectificaranse de oficio ou a instancia do interesado en calquera momento do proceso selectivo. Logo de rematado o dito prazo, a Presidencia aprobará a relación definitiva de admitidos e excluídos e determinará o lugar, a data e hora de comezo do primeiro exercicio das probas selectivas, así como a relación nominal dos membros que compoñerán o Tribunal Cualificador, todo o que se publicará no Boletín Oficial da Provincia.4. Tribunal cualificador. O tribunal constará dun presidente/a, tres vogais e un secretario/a, que haberán de cumprir os requisitos sinalados no art.60, do Real decreto lexislativo 5/2015 de 30 de outubro, polo que se aproba o texto refundido da lei do Estatuto Básico do Empregado Público, e demais normativa aplicable. Os tribunais poderán dispoñer a incorporación aos seus traballos de asesores/as especialistas para as probas selectivas correspondentes, limitándose os ditos asesores/as a prestar a súa colaboración nas súas especialidades técnicas. Os tribunais terán a categoría e o dereito de percibir as contías correspondentes, de conformidade co disposto no R. D. 462/2002 e lexislación complementaria. As persoas que formen parte do tribunal deberán absterse de intervir cando concorran nelas dalgunha das circunstancias previstas no artigo 23 da Lei 40/2015, do 1 de outubro, de réxime xurídico do sector público e no artigo 59.2 da Lei 2/2015 de emprego público de Galicia. A presidencia do tribunal poderá solicitar ás persoas que formen parte do tribunal e ás que actúen como persoal asesor unha declaración expresa de non atoparse en ningunha das circunstancias reflectidas no parágrafo anterior. As persoas aspirantes poderán recusar aos integrantes do tribunal, de acordo co establecido no artigo 24 da Lei 40/2015, do 1 de outubro, de réxime xurídico do sector público. A actuación do tribunal axustarase ao disposto para os órganos colexiados na lexislación de procedemento administrativo.5. Desenvolvemento do proceso selectivo. Unha vez comezado o proceso selectivo, os anuncios de celebración das sucesivas probas, así como as puntuacións de cada exercicio expoñeranse no taboleiro de anuncios do pazo da Deputación Provincial e na páxina web da Deputación, con doce horas de antelación, como mínimo con respecto ao seu comezo, si se trata do mesmo exercicio, ou de vinte e catro horas, si se trata dun novo. O chamamento para cada exercicio será único. As probas terán carácter eliminatorio e na realización dos exercicios garantirase, sempre que sexa posible, o anonimato das persoas aspirantes. Os días das probas as persoas aspirantes deberán ir provistas de DNI ou de documento fidedigno que acredite a súa identidade. Non se permitirá o acceso ao lugar no que se realice o exercicio con teléfonos móbiles, reloxos intelixentes, axendas electrónicas ou calquera outro instrumento do que se poida valer o aspirante para auxiliarse na realización do exame e non se habilitará ningún servizo de recollida destes aparatos. Concederase un prazo de 5 días hábiles para os efectos de alegacións, que se contarán desde a publicación na páxina web da Deputación das puntuacións dos correspondentes exercicios. Para respectar os principios de publicidade, transparencia, obxectividade e seguridade xurídica que deben rexer o acceso ao emprego público, o tribunal establecerá e informará ás persoas aspirantes, con anterioridade á realización dos exercicios, dos criterios de corrección, valoración e superación que non estean previsto expresamente nestas bases. Unha vez que conclúan os procesos selectivos, o tribunal formulará a súa proposta á Presidencia da Corporación, para aprobar a lista correspondente, de conformidade co establecido no Regulamento regulador da selección de persoal funcionario interino e laboral temporal desta Deputación (BOP núm.151, do 02/07/2008). En todo o non previsto nestas Bases, estarase ao disposto no Regulamento regulador da selección de persoal funcionario interino e laboral temporal desta Deputación (BOP núm.151, do 02/07/2008) e na normativa de acceso dos empregados públicos vixente. Así mesmo, estas Bases, a posterior convocatoria do proceso e cantos actos administrativos se deriven dela, poderán ser impugnados polos interesados nos casos e na forma establecidos pola Lei 39/2015, de 1 de outubro, do Procedemento Administrativo Común das Administracións Públicas.6. Forma de selección. As probas selectivas constarán dos seguintes exercicios de carácter, todos eles, obrigatorio e eliminatorio: 1.º exercicio: consistirá na contestación dun cuestionario de 50 preguntas con 3 respostas alternativas sobre os temas do Anexo I, nun tempo máximo total dunha hora. A puntuación será de 00,00 ata 15,00 puntos, sendo necesario para aprobar obter un mínimo de 07,50 puntos. Cada pregunta correcta obterá unha puntuación de 0,30 e cada pregunta incorrecta descontará 0,10 puntos. As preguntas non contestadas non descontarán.2.º exercicio: consistirá en resolver no tempo máximo de 3 horas, un ou varios supostos prácticos relacionados coas materias do programa. A puntuación será de 00,00 ata 15,00 puntos, sendo necesario para aprobar obter un mínimo de 07,50 puntos.3.º exercicio: consistirá na tradución dun texto do castelán ao galego e outro do galego ao castelán a proposta do tribunal, no tempo máximo total dunha hora. Estarán exentos de realizar este exercicio os aspirantes que acrediten posuír o curso de perfeccionamento ou o Celga 4, o que deberán acreditar presentando o certificado correspondente xunto coa instancia, segundo o disposto na Base Segunda. A cualificación será a de apto ou non apto. ANEXO I Parte xeral: Tema 1.–A Constitución Española de 1978: principios xerais e estrutura. Dos dereitos e deberes fundamentais. Da organización territorial do Estado. Tema 2.–O Estatuto de Autonomía de Galicia: estrutura e contido. Especial referencia ao goberno da Comunidade Autónoma. Das competencias de Galicia. Tema 3.–A Administración local: entidades que a integran. A Lei 7/1985 reguladora das bases do réximen local: a provincia: organización e competencias; réxime de funcionamento das entidades locais; relacións interadministrativas; Tema 4.-A administración local: impugnación de actos e acordos e exercicio de acción; estatuto dos membros das corporacións locais. Tema 5.–Lei orgánica 3/2018, de Protección de datos persoais e garantía dos dereitos dixitais. Disposicións xerais. Principios de protección. Garantía dos dereitos dixitais. Lei 3/1983, de normalización lingüística de Galicia: uso oficial do galego. A ordenanza do uso da lingua galega na Deputación da Coruña (BOP do 30/05/2017). Tema 6.–Decreto Lexislativo 2/2015, polo que se aproba o texto refundido das disposicións legais da Comunidade Autónoma de Galicia en materia de igualdade: Disposicións xerais; integración transversal do principio de igualdade nas actuacións da Administración xeral e do sector público autonómico de Galicia. As condicións de emprego en igualdade na administración pública galega. Tema 7.–Lei 39/2015, do Procedemento Administrativo Común das Administracións Públicas: dos interesados no procedemento; da actividade das administracións públicas: normas xerais de actuación; términos e prazos. Dos actos administrativos: requisitos dos actos administrativos, eficacia dos actos, nulidade e anulabilidade. Tema 8.–Lei 39/2015, do Procedemento Administrativo Común das Administracións Públicas: das disposicións sobre o procedemento administrativo común: garantías do procedemento; iniciación do procedemento; ordenación do procedemento; instrución do procedemento; finalización do procedemento; tramitación simplificada do procedemento administrativo común; execución. Da revisión dos actos na vía administrativa: revisión de oficio; recursos administrativos. Tema 9.–Lei 40/2015, do réxime xurídico do sector público. Disposicións xerais, principios de actuación e funcionamento do sector público: disposicións xerais; dos órganos das administracións públicas. Tema 10.–Lei 40/2015 do réxime xurídico do sector público. Principios da potestade sancionadora. Da responsabilidade patrimonial das administracións públicas; funcionamento electrónico do sector público. Tema 11.–Real Decreto Lexislativo 5/2015, polo que se aproba o texto refundido da Lei do Estatuto Básico do Empregado Público: Obxecto e ámbito de aplicación, persoal ao servizo das admistracións públicas. Adquisición e pérdida da relación de servizo. Tema 12.–Real Decreto Lexislativo 5/2015, polo que se aproba o texto refundido da Lei do Estatuto Básico do Empregado Público: ordenación da actividade profesional, situacións administrativas, réxime disciplinario. Tema 13.–A Lei 58/2003, Xeral Tributaria: Disposicións xerais do ordenamento tributario. Principios xerais. Normas tributarias. Aplicación das normas tributarias. Os tributos. As obrigas tributarias. Obrigados tributarios. Tema 14.–Real decreto lexislativo 2/2004, polo que se aproba o texto refundido da lei reguladora das facendas locais: ámbito de aplicación. Recursos das facendas locais. Recursos das provincias. Tema 15.–Real decreto lexislativo 2/2004, polo que se aproba o texto refundido da lei reguladora das facendas locais: Tesourería das entidades locais. Contabilidade. Control e fiscalización. Parte específica: Tema 1. Centros de acollida na infancia. Tipoloxía. Funcións. Requisitos específicos. Tema 2.–O proxecto de centro. Regulamento de réxime interno. Tema 3.–Dereitos e deberes dos menores nos centros de protección. Tema 4.–Réxime de rexistro, autorización, acreditación e inspección de servizos sociais de Galicia. Tema 5.–Os servizos sociais. Competencias. O sistema galego de servizos sociais. Tema 6.–Os servizos sociais. Protección á familia. Protección de menores. Tema 7.–Conceptos xerais: xénero, discriminación, desigualdade, acción positiva, roles e estereotipos. Discriminación por razón de sexo: directa e indirecta. Acoso por razón de sexo. Igualdade entre mulleres e homes. Tema 8.–A planificación na xestión pública. Tema 9.–A programación de proxectos. Xestión de proxectos e xestión de obxectivos. Tema 10.–Os grupos e a organización. Influencia dos grupos nos seus membros. Condución e animación de grupos. Tema 11.–Liderazgo. Tipoloxías. Efectos sobre o comportamento e produtividade. Tema 12.–Equipos de traballo. Participación. Relacións das persoas. Tema 13.–Resolución de problemas e toma de decisións. Tema 14.–A mediación. Tema 15.–A motivación no traballo. Técnicas aplicables ao entorno laboral. Tema 16.–A información e as comunicacións como base das organizacións. Sistemas de información. Tema 17.–A comunicación. Tema 18.–Políticas de Recursos Humanos. Tema 19.–Xestión de Recursos Humanos. Tema 20.–Relación dos Postos de Traballo como instrumento de organización integral dos recursos humanos. Dereitos e deberes do persoal funcionario da Administración Local. Tema 21.–Regulación en materia de prevención de riscos laborais. A prevención de riscos laborais na Administración. Tema 22.–O accidente de traballo. Factores humanos e técnicos causantes dos accidentes laborais. Predisposición ao accidente. Tema 23.–Os factores psicosociais na prevención de riscos laborais. Definición e clasificación. Intervención psicosocial sobre a organización do traballo e sobre o persoal traballador. Tema 24.–O síndrome de estar queimado o bournout: definición, variables predictoras e consecuencias para o/a traballador/a. Técnicas de intervención sobre o bournout. Tema 25.–Real decreto lexislativo 2/2004, polo que se aproba o texto refundido da lei reguladora das facendas locais. O Orzamento. Os créditos e as súas modificacións. Execución e liquidación. A presente resolución, que pon fin á vía administrativa, é susceptible de interposición de recurso potestativo de reposición perante o Presidente desta Deputación, no prazo dun mes a contar desde a recepción da notificación desta resolución, de acordo co establecido na Lei 39/2015, do 1 de outubro, do Procedemento Administrativo Común das Administracións Públicas; ou directamente de recurso contencioso-administrativo no prazo de dous meses ante o Xulgado do Contencioso Administrativo da Coruña, de acordo coa lei 29/1998, reguladora da Xurisdición Contencioso-Administrativa. Todo iso, sen prexuízo de que se poida exercitar calquera outro recurso que se estime pertinente.” A Coruña, 11 de abril de 2019. O PRESIDENTE A SECRETARIA ACCTAL. PDFR 21179/2015 do 01/10/2015 O DEPUTADO Antonio Leira Piñeiro M.ª Amparo C. Taboada Gil